Document ID: 32002D0441

Komission päätös,
tehty 10 päivänä kesäkuuta 2002,
eräistä Kiinasta tuotavien eläinperäisten tuotteiden suojatoimenpiteistä tehdyn päätöksen 2002/69/EY muuttamisesta
(tiedoksiannettu numerolla K(2002) 2062)
(ETA:n kannalta merkityksellinen teksti)
(2002/441/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 22 artiklan 6 kohdan,
sekä katsoo seuraavaa:
(1) Eräiden kolmansista maista tuotavien tuotteiden osalta on direktiivin 97/78/EY mukaisesti toteutettava tarvittavat toimenpiteet, jos ilmenee tai leviää jokin tekijä, joka aiheuttaa todennäköisesti vakavan vaaran eläinten tai ihmisten terveydelle.
(2) Komissio teki eräitä Kiinasta ja Vietnamista peräisin olevia ihmisravinnoksi tarkoitettuja kalastus- ja vesiviljelytuotteita koskevista suojatoimenpiteistä 19 päivänä syyskuuta 2001 päätöksen 2001/699/EY(2) sen jälkeen, kun eräissä Kiinasta tuoduissa vesiviljely- ja kalastustuotteissa havaittiin kloramfenikolia.
(3) Lisäksi yhteisön tarkastuskäynnillä Kiinassa havaittiin vakavia puutteita, joiden vuoksi komissio teki eräistä Kiinasta tuotavien eläinperäisten tuotteiden suojatoimenpiteistä päätöksen 2002/69/EY(3). Päätöksessä säädetään, että sitä tarkastellaan uudelleen Kiinan toimivaltaisten viranomaisten antamien tietojen, tehostuneesta seurannasta saatujen tulosten ja jäsenvaltioiden ennen 14 päivää maaliskuuta 2002 saapuneille lähetyksille tekemien testien sekä tarvittaessa yhteisön asiantuntijoiden paikalla tekemien uusien tarkastuskäyntien tulosten perusteella.
(4) Kiinan viranomaisten toimittamien tietojen ja eräille Atlantin valtamerestä pyydystetyille äyriäisille, tietyistä kalalajeista peräisin oleville eräille kalastustuotteille ja gelatiinille tehtyjen testien positiivisten tulosten perusteella kyseisten tuotteiden tuonti Kiinasta olisi sallittava. Koska alaskanseiti-, turska- ja punasimppu (puna-ahven) -lajeista peräisin olevista kalastustuotteista on löydetty kloramfenikolia, on tarpeen taata niiden turvallisuus ja säätää 30 päivään syyskuuta 2002 kestävästä siirtymäkaudesta, jonka aikana kyseisten tuotteiden tuontiin sovelletaan tehostettua valvontaa ja testataan 20 prosenttia yhteisön rajatarkastusasemalle saapuvista lähetyksistä.
(5) Koska Kiinasta tuoduissa suolissa on havaittu kloramfenikolia, kyseisen tuotteen tuontiin on tarpeen soveltaa samaa tehostettua valvontaa ja testausta kuin alaskanseiti-, turska- ja punasimppu (puna-ahven) -lajeista peräisin oleviin kalastustuotteisiin.
(6) Euroopan parlamentin ja neuvoston asetuksella (EY) N:o 178/2002(4) perustetaan elintarvikkeita ja rehuja koskeva nopea tietojenvaihtojärjestelmä, johon turvautuminen on aiheellista, jotta direktiivissä 97/78/EY säädetty vaatimus vastavuoroisesta tiedottamisesta toteutuu.
(7) Tätä päätöstä olisi tarkasteltava uudelleen Kiinan toimivaltaisten viranomaisten antamien tietojen ja takeiden ja jäsenvaltioiden toteuttamien tarkastusten tulosten perusteella.
(8) Päätös 2002/69/EY olisi tämän vuoksi muutettava vastaavasti.
(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2002/69/EY seuraavasti:
1) Korvataan 2 artiklan 2 kohta seuraavasti: "2. Poiketen siitä, mitä 1 kohdassa säädetään, jäsenvaltioiden on sallittava tämän päätöksen liitteissä I ja II lueteltujen tuotteiden tuonti seuraavien säännösten mukaisesti, direktiivin 97/78/EY säännösten lisäksi. Liitteessä II lueteltujen tuotteiden osalta tuonti sallitaan vain, jos 3 artiklassa tarkoitettujen testien tulokset ovat positiiviset."
2) Korvataan 3 artikla seuraavasti: " 3 artikla
1. Jäsenvaltioiden on 30 päivään syyskuuta 2002 asti tarkastettava kemiallisesti tarkoituksenmukaisia näytteenottosuunnitelmia ja toteamismenetelmiä käyttäen 20 prosenttia kaikista Kiinasta tuotujen, tämän asetuksen liitteessä II lueteltujen tuotteiden lähetyksistä sen varmistamiseksi, että kyseiset tuotteet eivät vaaranna ihmisten terveyttä. Testit on tehtävä erityisesti eläinlääkkeiden jäämien, torjunta-aineiden, vieraiden aineiden ja kiellettyjen ainesten havaitsemiseksi.
2. Jäsenvaltioiden on ilmoitettava komissiolle viipymättä 1 kohdassa tarkoitettujen testien tulokset käyttäen asetuksessa (EY) N:o 178/2002 säädettyä nopeaa tietojenvaihtojärjestelmää."
3) Korvataan 6 artikla seuraavasti: " 6 artikla
Tätä päätöstä tarkastellaan uudelleen Kiinan toimivaltaisten viranomaisten antamien tietojen ja takeiden, 3 artiklassa tarkoitettujen testien tulosten ja tarvittaessa yhteisön asiantuntijoiden paikalla tekemien uusien tarkastuskäyntien tulosten perusteella."
4) Lisätään tämän päätöksen liite liitteiksi I ja II.
2 artikla
Tätä päätöstä sovelletaan 14 päivästä kesäkuuta 2002.
3 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä kesäkuuta 2002.

Labels: 17
0
3
6
18